**Zmluva o poskytovaní služieb**

**uzatvorená v zmysle § 269 ods. 2 a nasl. Obchodného zákonníka**

**(ďalej len „zmluva“)**

**Zmluvné strany**

Objednávateľ:

**Slovenská konsolidačná, a.s.**

so sídlom: Cintorínska 21, 814 99 Bratislava

IČO: 35 776 005

IČ DPH: SK 2021483585

zapísaná v Obchodnom registri Okresného súdu Bratislava I, oddiel: Sa, vložka č. 2257/B

zastúpená: JUDr. Mariánom Janočkom, predsedom predstavenstva a Mgr. Petrom Egrym, podpredsedom predstavenstva

(ďalej len „objednávateľ“)

a

Poskytovateľ:

sídlo/miesto podnikania:

IČO:

IČ DPH:

zapísaná/ý v:

bankové spojenie:

číslo účtu:

zastúpená/ý:

(ďalej len „poskytovateľ“)

(objednávateľ a poskytovateľ sa ďalej spoločne označujú aj ako „zmluvné strany“)

**1. Úvodné ustanovenie**

Objednávateľ ako verejný obstarávateľ zasielal výzvu na predkladanie ponúk pre zákazku s nízkou hodnotou s postupom v zmysle ust. § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. V tejto verejnej súťaži bol poskytovateľ vyhodnotený ako úspešný uchádzač v súlade s výzvou na predkladanie ponúk a zákonom o verejnom obstarávaní a na základe toho objednávateľ a poskytovateľ uzatvárajú túto zmluvu.

**2. Predmet zmluvy**

Predmetom tejto zmluvy je úprava práv a povinností zmluvných strán pri poskytovaní odborných prehliadok a skúšok (revízií) technických zariadení plynových, tlakových a elektrických, ich údržby, servisu a opráv v objekte objednávateľa v zmysle vyhlášky Ministerstva práce, sociálnych vecí a rodiny Slovenskej republiky č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia v znení neskorších predpisov (ďalej len „vyhláška") a zákona NR SR č.124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, ktoré stanovujú podmienky pre zabezpečenie stavu bezpečnosti a ochrany zdravia pri práci vrátane stavu bezpečnosti technických zariadení zabezpečením ich pravidelných kontrol a prehliadok, ktoré sa poskytovateľ zaväzuje poskytovať objednávateľovi podľa tejto zmluvy.

**3. Miesto plnenia zmluvy**

3.1. Miesto (adresa) poskytovania služieb: Cintorínska ul. č. 21, 814 99 Bratislava.

3.2. Kontaktné údaje na objednávateľa:

Zodpovedný pracovník: Miloš Ilenčík, tel.: 02/572 894 97, mobil: 0948 492 431, e-mail: [milos.ilencik@konsolidacna.sk](mailto:milos.ilencik@konsolidacna.sk)

Kontaktné údaje na poskytovateľa:

Zodpovedný pracovník:

................................................

**4. Údaje o plynových technických zariadeniach objednávateľa:**

|  |  |  |  |  |
| --- | --- | --- | --- | --- |
| **kotol č.** | **typ kotla** | **výrobca** | **rok výroby** | **Inštalovaný príkon (kW)** |
|
| 1 | stacionárny, teplovodný, článkový | Stiebel Eltron Hydroterm | 1996 | 180 |
| 2 | stacionárny, teplovodný, článkový | Stiebel Eltron Hydroterm | 1996 | 180 |
| 3 | stacionárny, teplovodný, článkový | DE Dietrich Thermique | 2008 | 200 |
| 4 | stacionárny, teplovodný, článkový | DE Dietrich Thermique | 2008 | 200 |
| 5 | stacionárny, teplovodný, článkový | DE Dietrich Thermique | 2008 | 100 |

**5. Rozsah poskytovaných služieb**

Poskytovateľ sa zaväzuje poskytovať objednávateľovi služby v nasledovnom rozsahu:

5.1. vykonávanie odborných prehliadok a skúšok (ďalej len „OP“):

1. plynových technických zariadení (zariadenia uvedené v čl. 4., a plynové rozvody, plynovody, plynový spotrebič od 5kW do 0,5 MW, regulačná stanica plynu (plynomerňa), detektory úniku plynu a CO (4ks),
2. kotolne (vyhláška Slovenského úradu bezpečnosti práce č. 25/1984 Zb. na zaistenie bezpečnosti práce v nízkotlakových kotolniach),
3. vykurovacieho systému (zákon 314/2012 Z.z. o pravidelnej kontrole vykurovacích systémov a klimatizačných systémov a o zmene zákona č. 455/1991 Zb. o živnostenskom podnikaní /živnostenský zákon/ v znení neskorších predpisov),
4. komínov,
5. tlakových nádob,
6. požiarnej klapky,
7. výpočet poplatku za znečistenie ovzdušia,
8. kuričské skúšky V. triedy,
9. školenie podľa § 20 vyhlášky,
10. školenie obsluhy tlakových zariadení.

Lehoty odbornej prehliadky a skúšky (revízie) sú stanovené vo vyhláške. Opakovaná prehliadka a skúška (revízia), zahŕňa kontrolu technického zariadenia plynového a tlakového, meranie a skúšky a spracovanie revíznej správy.

5.2. vykonávanie servisu a údržby (ďalej len „OS“):

1. pravidelného ročného odborného servisu kotlov,
2. regulačnej stanice plynu (plynomerne),
3. odovzdávacej stanice tepla
4. odborného servisu vzduchotechniky 2 x ročne.

Servis technických zariadení sa vykonáva v lehotách podľa vyhlášky.

Poskytovateľ vypracuje správy o OP a OS, vyhodnotenie prehliadky, skúšky, merania a všeobecne všetkých poznatkov a faktov nadobudnutých počas výkonu OP a OS, zhrnutie a vymedzenie nedostatkov a nezhôd, určenie termínov pre najbližšiu alebo opakovanú OP a OS a zabezpečí odovzdanie a prebratie správy objednávateľom.

5.3. zabezpečovanie opráv zariadení realizovaných okrem pravidelného servisu a revízií, vrátane opráv zariadení zistených na základe výsledkov revízií a pravidelných servisov.

5.4. Poskytovateľ vyhlasuje, že má všetky potrebné oprávnenia, povolenia, licencie, spôsobilosti, ktoré všeobecne záväzné právne predpisy Slovenskej republiky stanovujú na poskytovanie služieb podľa tejto zmluvy.

**6. Čas plnenia zmluvy**

6.1. Jednotlivé služby podľa článku 5. bude poskytovateľ poskytovať na základe výzvy objednávateľa. Výzvu uskutoční objednávateľ telefonicky, resp. elektronickou formou a následne si zmluvné strany dohodnú termín, hodinu nástupu spolu so spresnením rozsahu služieb. Služby podľa tejto zmluvy bude poskytovateľ poskytovať spravidla počas pracovnej doby objednávateľa, tzn. v pracovných dňoch od 08:00 do 17:00 hod.

**7. Cena**

7.1. Ceny za poskytovanie služieb podľa tejto zmluvy sú stanovené ako výsledok verejného obstarávania podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

7.2. Cena za poskytovanie služieb podľa bodov 5.1. a 5.2. je dohodnutá v celkovej výške **..................** za 48 mesiacov a jej položkovitý rozpis tvorí Prílohu č. 1.

7.3. Cena za poskytovanie služieb podľa bodu 5.3. tejto zmluvy je vrátane dopravy dohodnutá vo výške **............ EUR bez DPH** za jednu hodinu prác v sídle objednávateľa. Skutočný počet odpracovaných hodín bude potvrdený zodpovednou osobou objednávateľa v servisnom denníku a na tlačive zúčtovacieho pracovného listu poskytovateľa. Zabezpečovanie náhradných dielov bude realizované samostatnými objednávkami na základe cenových ponúk podľa bodu 7.4. tejto zmluvy.

7.4. Cena za objednané a dodané náhradné diely a spotrebný materiál v zmysle špecifikácie náhradných dielov a spotrebného materiálu, nie je zohľadnená v cene podľa bodov 7.2. a 7.3. tejto zmluvy a bude fakturovaná ako samostatná položka na základe predchádzajúceho súhlasu objednávateľa s cenovou ponukou. Zmluvné strany sa dohodli, že ceny za náhradné diely a spotrebný materiál, ktoré budú nevyhnutne potrebné k vykonaniu opravy, budú vychádzať z cien, za ktoré sa obvykle predávajú rovnaké alebo porovnateľné náhradné diely alebo spotrebný materiál v čase vykonania opravy. Zmluvné strany sa dohodli, že v prípade, ak cena jednotlivých náhradných dielov alebo spotrebného materiálu potrebného pre vykonanie opravy bude vyššia ako 200,- EUR bez DPH, zhotoviteľ je povinný pred vykonaním opravy oznámiť cenovú ponuku s bližšou špecifikáciou náhradných dielov alebo spotrebného materiálu objednávateľovi. Objednávateľ následne odsúhlasí zhotoviteľovi  cenovú ponuku, alebo v prípade, ak podľa názoru objednávateľa bude cena náhradných dielov alebo spotrebného materiálu oznámená zhotoviteľom vysoká, a objednávateľ preukáže zhotoviteľovi nižšiu cenu, za ktorú sa obvykle predávajú rovnaké alebo porovnateľné náhradné diely alebo spotrebný materiál v čase vykonania opravy (napríklad na základe prieskumu, ktorý objednávateľ vykonal), zhotoviteľ je povinný za dodané náhradné diely alebo spotrebný materiál účtovať objednávateľovi túto nižšiu cenu, ak sa zmluvné strany písomne nedohodnú inak. Náhradným dielom a spotrebným materiálom podľa tejto zmluvy sa rozumie nový homologizovaný náhradný diel alebo spotrebný materiál.

7.5. Ceny uvedené v článku 7. tejto zmluvy sú konečné, tzn. nepripočítajú sa k nim žiadne ďalšie náklady poskytovateľa a nepodliehajú žiadnemu zvýšeniu. Ak poskytovateľ v čase uzavretia tejto zmluvy nie je platiteľom DPH, zmluvné strany sa dohodli, že v prípade, ak by sa poskytovateľ počas trvania tejto zmluvy stal platiteľom DPH, platí, že dohodnuté ceny podľa bodov 7.2. a 7.3. tejto zmluvy sú konečné, tzn. vrátane DPH. Zmluvné strany sa dohodli, že celková cena, ktorú zaplatí objednávateľ poskytovateľovi za poskytnuté služby podľa bodov 7.2., 7.3. a 7.4 tejto zmluvy počas doby jej trvania nepresiahne sumu **16 000,00 EUR bez DPH**.

7.6. Objednávateľovi vzniká povinnosť na zaplatenie ceny po riadnom poskytnutí služieb servisných služieb poskytovateľom na základe tejto zmluvy, resp. objednávky a na základe vystavenej faktúry. Poskytovateľ je povinný doručiť objednávateľovi faktúru do 15 dní po ukončení a prevzatí poskytnutých služieb objednávateľom. Faktúra musí byť v súlade s výzvou objednávateľa podľa článku 6. tejto zmluvy (napr. objednávkou vystavenou objednávateľom).

7.7. Splatnosť faktúry riadne vystavenej v súlade s bodom 7.6. je 15 dní od dňa jej doručenia objednávateľovi. Faktúra sa považuje za uhradenú odpísaním dlžnej sumy z účtu objednávateľa v prospech účtu poskytovateľa.

7.8. Poskytovateľ je povinný uvádzať vo faktúre všetky náležitosti daňového dokladu a názov tejto zmluvy s dátumom účinnosti. V prípade, ak faktúra nespĺňa náležitosti podľa zákona a zároveň podľa tejto zmluvy, má objednávateľ právo vrátiť faktúru bez úhrady v čase jej splatnosti poskytovateľovi na doplnenie a opravu. Po doručení opravenej faktúry platí bod 7.7.

7.9. Poskytovateľ berie na vedomie, že v zmysle zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len „zákon č. 215/2019“) mu vznikne povinnosť vydávať, okrem faktúry podľa bodov 7.6. až 7.8. tejto zmluvy, aj zaručenú elektronickú faktúru podľa zákona č. 215/2019. Objednávateľ berie na vedomie, že v zmysle zákona č. 215/2019 mu vznikne povinnosť prijímať od poskytovateľa, okrem faktúry podľa bodov 7.6. až 7.8. tejto zmluvy, aj zaručenú elektronickú faktúru, ktorú bude povinný vydávať poskytovateľ podľa zákona č. 215/2019.

**8. Práva a povinnosti zmluvných strán**

8.1. Objednávateľ je povinný:

8.1.1. prevádzkovať zariadenia podľa návodu a predpisu výrobcu,

8.1.2. v prípade vzniku havárie na zariadeniach, po predchádzajúcej konzultácii s poskytovateľom, vykonať všetky úkony na zabránenie vzniku ďalších škôd súvisiacich s poruchou zariadení,

8.1.3. umožniť zamestnancom poskytovateľa prístup k zariadeniam tak, aby nevznikali na strane poskytovateľa prestoje,

8.1.4. udržiavať v riadnom stave projektovú a technickú dokumentáciu, vo vzťahu ku ktorému sa poskytuje služba a na požiadanie ju predložiť zamestnancom poskytovateľa,

8.1.5. bezodkladne oznámiť poskytovateľovi zmeny všetkých údajov, obsiahnutých v tejto zmluve.

8.2. Poskytovateľ sa zaväzuje:

8.2.1. vykonávať predmet tejto zmluvy sám, vo vlastnom mene, na vlastné náklady a na vlastnú zodpovednosť,

8.2.2. vykonávať kontrolné a servisné služby technológiou predpísanou výrobcom zariadenia,

8.2.3. vykonávať kontrolné a servisné služby s odbornou starostlivosťou, dodržiavať záväzné predpisy, technické normy a podmienky tejto zmluvy,

8.2.4. riadiť sa východiskovými podkladmi objednávateľa, pokynmi objednávateľa, ďalšími zápismi a dohodami uzatvorenými medzi zmluvnými stranami,

8.2.5. oznámiť objednávateľovi špecifikácie náhradných dielov, potrebu náhrady opotrebovaných častí alebo nefunkčných častí zariadení, z perspektívy blízkej možnej poruchy,

8.2.6. nahradiť v plnej výške škodu spôsobenú svojimi zamestnancami pri servisných službách podľa tejto zmluvy,

8.2.7. bez zbytočného odkladu oznamovať objednávateľovi všetky okolnosti, ktoré zistil pri plnení tejto zmluvy a ktoré môžu mať za následok potrebu zmeniť obsah jej plnenia, alebo sú významné z hľadiska záujmov objednávateľa.

8.3. Poskytovateľ zodpovedá za dodržiavanie bezpečnosti a ochrany zdravia pri práci vlastných zamestnancov.

8.4. Poskytovateľ zodpovedá za dodržiavanie pracovnej disciplíny a za dodržiavanie všetkých zmluvných podmienok svojimi zamestnancami. V prípade, ak objednávateľ zistí, že zamestnanci poskytovateľa zjavným spôsobom porušujú pracovnú disciplínu, zásady bezpečnosti práce a ochrany zdravia pri práci, podmienky dohodnuté v tejto zmluve, môže objednávateľ od tejto zmluvy odstúpiť bez toho, aby poskytovateľovi vznikol nárok na náhradu prípadnej škody alebo vzniknutých nákladov.

8.5. Poskytovateľ potvrdzuje, že bol poučený objednávateľom:

8.5.1. o bezpečnosti a ochrany zdravia pri práci (BOZP) v zmysle zákona č. 124/2006 Z.z. a o ochrane pred požiarmi, v zmysle zákona č. 314/2010 Z.z. a v súlade s vyhláškou MV SR č. 121/2002 Z.z. o požiarnej prevencii v znení neskorších predpisov. O uvedenom poučení podpisujú záznam pred nástupom na vykonávanú prácu,

8.5.2. o povinnosti poskytovateľa, jeho zamestnancov, prípadne aj ďalších osôb, ktoré sa budú podieľať v mene poskytovateľa na plnení predmetu tejto zmluvy, zachovávať mlčanlivosť o osobných údajoch, ku ktorým by mohli mať prístup v rámci plnenia predmetu tejto zmluvy u objednávateľa, v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a voľnom pohybe týchto údajov, ktorým sa zrušuje smernica 95/46/ES, a zákona č. 18/2018 Z.z. o ochrane osobných údajov a o zmene a doplnení niektorých zákonov. Táto povinnosť zachovávať mlčanlivosť trvá aj po ukončení zmluvného vzťahu. Týmto nie je vylúčená prípadná trestnoprávna zodpovednosť, ak konanie bude napĺňať skutkovú podstatu trestného činu podľa ustanovení Trestného zákona.

**9. Záručné podmienky**

9.1. Poskytovateľ poskytuje na dodaný materiál a na svoje služby záruku tak, že záručná doba začne plynúť dňom podpísania zápisnice o odovzdaní a prevzatí servisných služieb nasledovne:

9.1.1. na poskytované služby je záručná doba určená na 6 mesiacov, ak zo všeobecne záväzných právnych predpisov nevyplýva alebo nebude vyplývať dlhšia záručná doba,

9.1.2. na dodané náhradné diely je záručná doba určená na 24 mesiacov, ak zo všeobecne záväzných právnych predpisov nevyplýva alebo nebude vyplývať dlhšia záručná doba.

9.2. Záruka podľa bodu 9.1. tejto zmluvy sa nevzťahuje na nedostatky, ktoré vznikli v dôsledku neodborného zásahu objednávateľa, tretej osoby alebo náhodnou udalosťou.

**10. Sankcie**

10.1. V prípade, že poskytovateľ nedodrží termín plnenia služieb podľa bodu 6.1. tejto zmluvy, má objednávateľ právo na zníženie ceny dohodnutej v bode 7.2. tejto zmluvy o:

1. 1% za prvý i začatý týždeň omeškania,
2. 2% za druhý a ďalší čo i len začatý týždeň omeškania.

10.2. Ak bude objednávateľ v omeškaní so zaplatením faktúry, má poskytovateľ právo zaslať objednávateľovi písomnú upomienku. Právo na úrok z omeškania vzniká poskytovateľovi až okamihom preukázateľného doručenia upomienky na adresu objednávateľa.

10.3. Poskytovateľ si vyhradzuje právo neposkytnúť služby podľa tejto zmluvy v prípade, že objednávateľ bezdôvodne nezaplatí za poskytnuté služby podľa tejto zmluvy ani po písomnom upozornení poskytovateľa.

**11. Všeobecné a spoločné ustanovenia**

11.1. Túto zmluvu môže každá zmluvná strana vypovedať aj bez uvedenia dôvodu. Výpoveď zmluvy musí byť písomná a musí byť druhej zmluvnej strane doručená, inak je neplatná. Výpovedná lehota je trojmesačná a začína plynúť prvým dňom kalendárneho mesiaca nasledujúceho po doručení písomnej výpovede druhej zmluvnej strane.

11.2. Zmluvné strany sa dohodli, že všetky listiny zaslané druhej zmluvnej strane na základe tejto zmluvy sa budú považovať za doručené so všetkými právnymi dôsledkami z toho vyplývajúcimi, uplynutím tretieho pracovného dňa odo dňa odoslania doporučenej zásielky na poslednú známu adresu doručovania druhej zmluvnej strany.

**12. Záverečné ustanovenia**

12.1. Táto zmluva sa uzatvára na dobu určitú, a to na dobu štyroch rokov odo dňa jej účinnosti, ak sa jej trvanie neskončí skôr, a to vyčerpaním celkovej ceny uvedenej v bode 7.5. tejto zmluvy.

12.2. Zmluvné strany sa dohodli, že tento záväzkový vzťah sa spravuje ustanoveniami Obchodného zákonníka; túto zmluvu uzatvárajú podľa § 269 ods. 2 zákona č. 513/1991 Zb. Obchodný zákonník v znení neskorších predpisov a zároveň týmto vyhlasujú, že sú osobami oprávnenými za zmluvnú stranu robiť právne úkony a zaväzovať ju.

12.3. Táto zmluva bola vyhotovená v troch rovnopisoch, dva pre objednávateľa a jeden pre poskytovateľa.

12.4. Zmluvné strany vyhlasujú, že táto zmluva je prejavom ich skutočnej a vážnej vôle, že túto zmluvu neuzatvárajú v tiesni, ani za nápadne nevýhodných podmienok, a že jednotlivým ustanoveniam tejto zmluvy porozumeli a s týmito bez výhrad súhlasia, čo potvrdzujú vlastnoručnými podpismi.

12.5. Akékoľvek záväzky z tejto zmluvy sú záväzné i pre právnych nástupcov zmluvných strán. Túto zmluvu je možné meniť a dopĺňať iba písomným dodatkom podpísaným oboma zmluvnými stranami, ak v tejto zmluve nie je dohodnuté inak. V ostatnom sa práva a povinnosti zmluvných strán riadia ustanoveniami Obchodného zákonníka a iných všeobecne záväzných právnych predpisov.

12.6. Táto zmluva nadobúda platnosť dňom jej podpísania oprávnenými zástupcami oboch zmluvných strán a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky v zmysle zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií).

Objednávateľ: Poskytovateľ:

V Bratislave, dňa V Bratislave, dňa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

JUDr. Marián Janočko

predseda predstavenstva

Slovenská konsolidačná, a.s.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Peter Egry

podpredseda predstavenstva

Slovenská konsolidačná, a.s.

**Príloha č. 1**

**Položkovitý rozpis ceny za poskytovanie služieb podľa bodov 5.1. a 5.2. zmluvy:**

Objednávateľ: Poskytovateľ:

V Bratislave, dňa V Bratislave, dňa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

JUDr. Marián Janočko

predseda predstavenstva

Slovenská konsolidačná, a.s.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Peter Egry

podpredseda predstavenstva

Slovenská konsolidačná, a.s.